section_heading: Prvi svjetski rat
paragraph_text: Nakon ulaska Rumunjske u rat na strani Antante Prezan je imenovan zapovjednikom 4. armije. Četvrta armija koja je u svojem sastavu imala četiri divizije s preko 107.000 ljudi je prema rumunjskom ratnom planu trebala prijeći istočne Karpate te prodrijeti u Transilvaniju. Nakon 35 dana ofenzive 4. armija je uspjela prodrijeti u Transilvaniju 80-100 km nakon čega je uslijedio austro-njemački protunapad zbog kojeg je armija bila prisiljena na povlačenje koje je Prezan uspješno organizirao.